विश्वविद्यालयको सेमेस्टर प्रणालीको प्रभावकारिताबारे चर्चा गर्छन् उपकुलपति खनियाँ । भन्छन्, “आजको भोलि नै यसले सकारात्मक परिणाम दिन्छ भन्न मिल्दैन । क्रमश: सुधार हुँदै जाने हो ।” शिक्षकहरूको विषयगत तयारी, शैक्षिक सामग्रीको उपलब्धता, विद्यार्थी तथा शिक्षकको नियमितता, परीक्षा सञ्चालनका तरिका आदि–इत्यादि वार्षिकमा भन्दा सेमेस्टरमा भिन्न हुने हुँदा सम्बन्धित सबैलाई यो प्रणालीमा अभ्यस्त हुन समय लाग्ने उनको तर्क छ । जतिसुकै कठिन भए पनि अब वार्षिक प्रणालीमा नफर्कने बताउँछन् उनी । बिस्तारै स्नातक तहका हरेक कार्यक्रमलाई पनि यसै पद्धतिमा ढाल्दै जाने त्रिविको योजना रहेको उनको भनाइ छ । खनियाँकै कुरालाई सापटी लिने हो भने पनि यो प्रणाली पुन: सुरु भएको करिब तीन दशक बितिसकेको छ । तर, यसमा अभ्यस्त हुन सबैलाई अझ कति समय लाग्छ, त्यसबारे चाहिँ उनले बताएनन् ।
